Virallinen lehti nro C 117 , 16/04/1998 s. 0035



KIRJALLINEN KYSYMYS E-2637/97 komissiolle esittäjä(t): Ursula Schleicher (PPE) (1. syyskuuta 1997) Aihe: Komission palvelusopimusten tekeminen Palvelusopimuksilla tarkoitetaan kaikkia niitä toimeksiantoja, joita komission eri pääosastot tekevät ulkoisten yritysten tai organisaatioiden kanssa ja jotka koskevat pääasiassa hallinnollisia tehtäviä. Näihin sopimuksiin kuuluu EU:n ohjelmien puitteissa rahoitettujen hankkeiden tekninen valvonta, koordinointi ja organisointi. Tarkoituksena on vähentää komission hallinnollisia tehtäviä. Onko olemassa luetteloa niistä yrityksistä, jotka ovat hakeneet palvelusopimusta komissiolta? Miten komissiolta tällaista palvelusopimusta hakeneet yritykset jakautuvat prosentuaalisesti jäsenvaltioittain? Miten jäsenvaltiot ovat prosentuaalisesti osallisia komission myöntämistä sopimuksista? Komission jäsenen Erkki Liikasen komission puolesta antama vastaus (28. lokakuuta 1997) Monet palvelusopimuksen tehneet yritykset eivät ainoastaan valvo, koordinoi ja organisoi teknisesti yhteisön rahoittamia hankkeita, vaan myös antavat teknistä asiantuntemusta aloilla, joilla komission henkilöstöltä puuttuu erikoistietämystä. Tämä koskee selvästi niitä sopimuksia, jotka perustuvat yleiseen talousarvioon sovellettavan varainhoitoasetuksen IV osastoon tai IX osastoon, jossa säädetään ulkoisia toimia hoitavien yksiköiden menettelyistä. Tekninen asiantuntemus on avainasemassa teknisten ja tieteellisten alojen sekä kehitysyhteistyön hankkeiden ja ohjelmien onnistuneessa toteutumisessa. Varainhoitoasetuksen IV osaston osalta ei ole olemassa keskitettyä kattavaa listaa yrityksistä, jotka osallistuvat palvelusopimuksia koskeviin komission tarjouspyyntöihin. Kukin pääosasto vastaa omasta palvelujen tarjouspyyntömenettelystään. Komission on noudatettava tiukasti perustamissopimusten ja varainhoitoasetuksen määräyksiä samoin kuin julkisista hankinnoista annettuja neuvoston direktiivejä. Suuri osa komission tilaamista palveluista kuuluu sopimusten tekomenettelyjen yhteensovittamisesta annetun neuvoston direktiivin 92/50/ETY liitteen 1A ((EYVL L 209, 24.7.1992. )) piiriin. Siinä säädetään tietynsuuruisten tarjouspyyntöjen julkaisupakosta yhteisöjen virallisessa lehdessä. Koska komissiota hankintaviranomaisena koskee WTOn sopimus julkisista palvelusopimuksista, sen hankintoja suorittavia yksiköitä koskevat tämän sopimuksen määräykset, jotka ovat tulleet voimaan vuoden 1996 alusta. Komission tekemät julkiset palvelusopimukset ovat avoimia jäsenvaltioiden yrityksille mutta myös sellaisten maiden yrityksille, jotka ovat sopineet markkinoittensa avaamisesta kyseisen alan palvelujen osalta yhteisön palvelujen suorittajille. Niiden palvelusopimusten osalta, joita ei tarvitse julkistaa, komission hankintoja suorittavat yksiköt voivat esittää kiinnostuksenilmaisupyynnön. Yksikkö julkistaa pyynnön yhteisöjen virallisessa lehdessä. Hakemukset käsitellään valintaperusteiden mukaan. Hyväksytyt hakemukset otetaan luetteloon, joka on voimassa kolme vuotta. Uuden tarjouspyynnön yhteydessä hankinnan suorittava yksikkö pyytää kaikilta luettelossa olevilta tai jossakin erityisryhmässä olevilta tarjouksen, joka käsitellään valintaperusteiden mukaan. Luettelo on voimassaoloaikansa avoin siten, että kaikki valintaperusteet täyttävät yritykset voivat siihen päästä. Seuraavassa taulukossa esitetään kaikki palveluja koskevat tarjouspyynnöt, jotka perustuvat varainhoitoasetuksen IV osastoon ja liittyvät vuosien 1993-97 yleiseen talousarvioon. Taulukossa eivät ole mukana palvelut, joita koskee ulkosuhteisiin liittyvään tukeen sovellettavat erityissäännökset sisältävä varainhoitoasetuksen IX osasto. >TABLE> HUOM Tämän aineiston tiedot perustuvat palvelujen suorittajan kotipaikkaan. Esimerkiksi saksalaisen yrityksen tytäryhtiö Belgiassa on laskettu mukaan Belgian lukuihin.